คลังใจป้ำอัดซอฟต์โลนเอสเอ็มอีอีก5หมื่นล.
คลังเพิ่มวงเงินซอฟต์โลนให้เอสเอ็มอีอีก 5 หมื่นล้าน แก้เกณฑ์ให้รายย่อยกู้สะดวก
16 ธ.ค. 2558

คลังเพิ่มวงเงินซอฟต์โลนให้เอสเอ็มอีอีก 5 หมื่นล้าน แก้เกณฑ์ให้รายย่อยกู้สะดวก
นายอภิศักดิ์ ตันติวรวงศ์ รมว.คลัง เปิดเผยว่า สัปดาห์หน้ากระทรวงการคลังจะเสนอเพิ่มวงเงินสินเชื่อดอกเบี้ยต่ำให้กับผู้ประกอบการเอสเอ็มอี ให้คณะรัฐมนตรี (ครม.) เห็นชอบ โดยยังไม่ได้สรุปว่าจะเพิ่มวงเงินอีกจำนวนเท่าไร
อย่างไรก็ตาม ซอฟต์โลนที่ขอเพิ่มจะมีเงื่อนไขต่างไปจากซอฟต์โลนก้อนแรก 1 แสนล้านบาท โดยจะกำหนดเงื่อนไขให้ธนาคารพาณิชย์ปล่อยกู้ให้กับผู้ประกอบการเอสเอ็มอีที่เป็นรายย่อยมากขึ้นกว่าเดิมที่ผ่านมา
แหล่งข่าวจากกระทรวงการคลัง เปิดเผยว่า การขยายวงเงินซอฟต์โลนจะมีจำนวน 5 หมื่นล้านบาท ซึ่งเป็นจำนวนเท่ากับลูกค้าเอสเอ็มอีที่ยื่นเรื่องขอสินเชื่อกับธนาคารพาณิชย์แต่ยังค้างอยู่ เนื่องจากสินเชื่อซอฟต์โลนก้อนแรก 1 แสนล้านบาท หมดเสียก่อน นอกจากนี้การเปลี่ยนเงื่อนไขให้ปล่อยกู้เอสเอ็มอีรายย่อยมากขึ้น จะทำให้มีลูกค้าเข้าถึงสินเชื่อได้มากขึ้น
สำหรับซอฟต์โลน 1 แสนล้านบาท ธนาคารออมสินจะปล่อยกู้ให้กับธนาคารพาณิชย์ในอัตราดอกเบี้ย 0.1% และธนาคารพาณิชย์ไปปล่อยกู้ให้กับลูกค้าในอัตราดอกเบี้ยไม่เกิน 4% เป็นเวลา 7 ปี โดยรัฐบาลจะชดเชยส่วนต่างให้กับธนาคารออมสิน มีเอสเอ็มอีเข้าถึงสินเชื่อ 6 หมื่นราย หรือได้สินเชื่อเฉลี่ยรายละ 3.3 ล้านบาท สามารถทำให้เกิดการจ้างงาน 2.4 แสนคน ทำให้มีเม็ดเงินหมุนเวียนในระบบเศรษฐกิจถึง 1.94 ล้านล้านบาท